**Det sentraleuropeiske universitet** (Central European University, CEU) er et privat universitet i Wien som er akkreditert i Østerrike og USA. Et sentralt trekk ved CEUs aktiviteter er å fremme det åpne samfunnet. Universitetet er høyt rangert innen samfunnsvitenskap og humaniora. CEU ble grunnlagt i 1991 med finansiering fra finansmannen, aktivisten og filantropen George Soros, og hadde Budapest som hovedsete frem til september 2019.

I 2017 hadde CEU 1448 studenter fra 117 land og en stab på 723 personer fra mer enn 40 land.

Historie
--------

CEU ble grunnlagt i 1991 av George Soros, som donerte 880 millioner amerikanske dollar til universitetet.

Etableringen var en reaksjon på sosialistblokkens fall og ideen om å starte et universitet med fokus på utfordringene som fulgte av demokratisering og et åpent samfunn hadde oppstått våren 1989 blant akademikere i flere sentraleuropeiske land, f.eks. en serie forelesninger i Dubrovnik i det tidligere Jugoslavia i april 1989. Det ble gjort forsøk på å starte universitetet i Bratislava i daværende Tsjekkoslovakia i 1989/1990, men prosjektet ble skrinlagt på grunn av motstand fra nasjonalistiske tsjekkoslovakiske politikere. Rett etter etableringen i 1991 var hoveddelen av selskapet lokalisert i Praha, Tsjekkoslovakia, men etter uenigheter mellom Soros og den tsjekkiske regjeringen, spesielt statsminister Václav Klaus, flyttet selskapet til Budapest i Ungarn.

Da Soros ble gjenstand for politiske angrep i blant annet Sentral-Europa, ble CEU også mål for kritikk fra høyrenasjonalistiske krefter og motstandere av globalisering. Blant kritikerne var den ungarske statsministeren Viktor Orbán og hans regjering, som ofte omtalte CEU som «Soros-universitetet». I mars 2017 la den ungarske regjeringen fram et lovforslag som skulle innføre nye regler for universiteter i Ungarn drevet av utenlandske aktører, med spesielt strenge regler for aktører fra land utenfor EU. CEU-representanter mente at de nye reglene var spesielt rettet mot CEU.

I desember 2018 kunngjorde CEU at universitetet ville avvikle sin virksomhet i Ungarn, og i stedet flytte til Wien. Flyttingen skyldtes den ungarske regjeringens manglende vilje til å inngå avtalene som krevdes for at CEU skulle fortsette driften i Ungarn, og de nye ungarske lovene om universiteter drevet av utenlandske aktører.

Referanser
----------

1. ↑  «Rethinking Open Societies: Schools and Departments». Central European University. «The Rethinking Open Society project is about the heart and the soul of CEU's mission. It brings leading thinkers to CEU to examine open society, its history, its achievements and failures and its future prospects in a world where its ideals are under threat. Between January and May 2017, CEU was privileged to host 12 distinguished academics, covering a wide range of issues, cutting to the core of what Open Society means in our day and age.»
2. ↑  «CEU in Top 100 Universities for Social Sciences and Humanities in Latest Times Higher Education Rankings». Times Higher Education. 3. oktober 2014.
3. ↑  «About CEU». Central European University. 2018.
4. ↑  «'Dark day for freedom': Soros-affiliated university quits Hungary». *the Guardian* **(engelsk)**. 3. desember 2018. Besøkt 2. november 2022.
5. ↑  Newton, Creede (3. desember 2018). «CEU: Renowned university ‘forced out’ of Hungary». *www.aljazeera.com* **(engelsk)**. Al Jazeera. Besøkt 2. november 2022.

Eksterne lenker
---------------

* OSAArkivert 26. februar 2011 hos Wayback Machine.

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** ISNI **·** ISNI **·** BNF **·** BNF (data) **·** SUDOC **·** NKC
 |